織田信長

**贈太政大臣正一位平朝臣織田[[上總國|上總介]]三郎信長**，尾張織田氏人也。父信秀，本奉斯波氏，後廢之而執大柄。東敗今川，北戰齋藤，以「尾張之虎」聞。

## 尾張痴兒

公少好新物，輕規矩，惡禮教。常身佩火鐮煙斗，束刀以草，左袒而行於市，領民皆笑而輕之，以為痴兒。其母土田夫人聞而惡之，數讒於信秀，欲易立其弟信行。信行師林秀貞亦勸之。獨信秀奇公，曰：「此兒英特逸越，有絕世之姿，非庸碌輩所能識耳。且待其長，其武功必上我輩。」竟置之。

年十七，娶美濃齋藤道三之女歸蝶為正室。道三聞公愚昧，欲以女妻之，實欲躡奪其國也。將行也，道三與之匕，語曰：「向聞信長昏愚，誠如是，則旋斬其頭而奉翁。」對曰：「信長若有為，此刃利，寧不能反割翁之首耶？」道三大笑，後遣之。

信秀既歿，信長立。葬儀中，諸人皆衰牒以送，而公獨袒而後至。入不趨，奮揚香灰於靈前，曰：「咄！死太早矣！」徑去。柴田勝家、林通勝者，信行傅也，皆怒，欲易立信行；唯公傅平手政秀苦護之。

道三聞尾張之勢，問公於正德寺，欲觀其人。道三先至，入道旁屋，戶而觀。公豹衣左袒，從數騎而過。道三笑曰：「果痴兒也。」既入寺，道三箕踞。頃之，一少年入，盛服修儀，甚魁偉。道三前席，視之，公也。敘畢，還，道三謂其侍曰：「此特梟雄耳，汝屬必將為之虜矣。」

居傾之。宗族廣信叛，遂合伯父信光伐之，殺廣信，奪清州城，因遷於是。旋弒信光，並其眾。公益暴肆，政秀苦諫，不聽，乃自剖而警之。公悲，謝其屍，立寺祀之。

美濃亂，道三子義龍弒父。公救之長良川上，聞道三死，還。

公弟信行謙而有禮，頗知書，不類兄長。勝家並秀貞遂擁之而叛公。公伐之，戰於稻生，大破之。勝家、秀貞皆降。赦信行，旋誘而殺之於內室。

## 霸道東海

永祿三年，三河今川義元侵尾張，睥睨京都，凡四萬眾，松平元康、朝比奈泰朝皆為之將。時尾張兵止三千人耳，眾臣多有言降者。義元兵眾，下數城，驕，屯止息卒。尾張眾臣懼，聚議兵，而公後至，飲酒數斗，徑去。夜，奮起，命蝶姬鼓，公身舞而歌。歌曰：「人生五十，如夢似幻。旦夕顯威，豈有不滅！」氣慷慨，歌數闋，擲扇而騎，奔熱田宮。家臣聞之，急以騎從，及至宮，從騎千人矣。公沐而禱，龕內有金革聲。奮然而縱，家臣從騎者可千人。既縱，不知義元所，徬徨。忽斥候梁田某至，報義元所在桶狹間。公以手加額，曰：「天祐也！」馳往，從騎旋捲從。時暴雨，噪，踐踏之聲遂不聞於義元。襲桶狹間，今川軍無備，大亂，大破之，義元授首。元康旋引軍還，奪岡岐而居之。公遂揚名天下。

元康得岡岐，使於尾張而求護。公諾，約各出東西而王日本。蓋元康幼時曾質於尾張，公之友也。

是時義龍已死，子龍興領美濃。龍興素闇弱，豪傑皆不服。七年，公謀美濃，乃陰使木下藤吉郎說美濃稻葉氏、氏家氏、安藤氏。三將皆以城降。公遷其城於小牧山，築墨俁以通美濃。遂奪稻葉山城，易名「岐阜」，都之，以周興於岐也。既滅齋藤氏。元康自更其名曰「德川家康」。

先，三好氏謀殺將軍義輝於寺，將軍弟義昭奔於越前朝倉氏。義昭聞公新興，乃遣其臣明智光秀謁尾張，約公以入京都。公利將軍聲名，欣然允之，因留光秀於麾下。

公以近江淺井長政豪傑，嫁其妹與之，盟。

## 安土定局

十一年，揮師西向。六角氏、三好氏、北田氏拒之，皆不敵。遂整卒嚴軍，入京都，立義昭為將軍，號令皆由公出，日本大震。將軍亦陰銜之。既入京，廢關座以利民，乃稅石山本願寺、界以巨萬。石山奉，而界不與。公將勝家急圍之，界商大懼，厚賂公，乃止。

公以越前朝倉氏為將軍羽翼，乃假將軍詔而伐之。戰無何，金崎城落。夜，公妹市遣使奉豆袋，示以長政叛。公覺，患甬道絕，乃使藤吉郎為殿，自走岐阜。乃約德川軍，合部曲而北向。朝倉、淺井亦集軍，戰於戰於姊川。朝倉淺井皆潰，渠帥多死，士卒走匿比叡山延曆寺中。公遣使令出之，寺僧以語言侵之，頗不遜。公怒，焚其殿舍，屠其僧俗婦孺，凡萬餘人，圜山皆為焦土，鳥獸草木無遺。長島一向宗賊殺公弟信澄，公因往伐，良久乃下，乃盡燒殺婦孺於舍。時人皆怒之，謗謂公曰「第六天魔王」。

本願寺僧酋顯如怒公所為，指爲「佛敵」，檄天下信徒皆擊之。三好氏、朝倉氏得其眾，因復振，數侵奪公地，殺其名將親戚。將軍義昭怒公，檄東國大族武田、上杉氏以伐，彼亦整軍西顧。公頗苦於是，然亦奮戰之。卒放將軍義昭於備前，滅幕府。攻淺井、朝倉，三年乃定，隳其名城，屠其宗族。令其將秀吉、勝家分居其地。大和松永久秀反於關中，公親伐之。久秀自燒殺。以其地封筒井順慶。

甲斐武田信玄者，長於兵法，其地邊德川。既得將軍詔，乃身將眾而西向，家康不能御，戰於三方原，大潰，走濱松。公遣別將平手泛秀援，泛秀敗死。於是關中大震。會信玄夜卒於軍，其眾密解圍遁，家康僅以身免。

是時有僧以銃狙擊公者，弗中，公怒而坑之，令路人以竹鋸其頭；又漆義景、長政首而為杯，斟酒命眾將飲。明智光秀不從，強之，復不從，辱之，光秀自是恨公切齒。

武田氏勝賴立，將萬騎來，拒於長篠城下。公聞武田皆騎士，乃作銃千桿，闔家康眾，壁於設樂原，遣別將金森長近絕武田甬道。勝賴患之，乃縱其騎向織田軍壁。公皆因馬柵而銃擊之。盡殺其騎。武田名將大率死，勝賴僅以身免。自是武田氏不復能為害。

先，公遣良匠築安土城於琵琶湖側，費以巨金。是秋乃成，遂遷其都於是，以富貴示於諸侯。置蛇石為主神，命百姓旦夕祭祀之。

圈本願寺，糧食絕，人口幾斃。信長將佐久間信盛圍而不能下，公怒，流信盛。毛利氏遣舟師荷糧以濟之，至江口。公乃譴別將九鬼嘉隆將鐵甲艦邀擊之，毛利氏關船皆焚。本願寺懼，乃約降，公徙之於遠地。茨木荒木村重因城反，攻而下之，族其家。

冬，上杉謙信將萬騎西向越前。越前勝家邀擊之。築前守羽柴秀吉臨陣退，勝家大不利，眾潰於手取川。是夜，謙信亦卒，軍乃還。光秀下丹波，擒渠帥波野多氏，棄市於京都。

天正十年，公會諸侯於安土。乃徙羽柴秀吉之姬路，以策中國；遷勝家於北莊，以御北陸。別遣其世子信忠南攻甲斐。夏，攻滅武田氏於天目山，勝賴父子自剖死，武田氏祀絕。五月，奪光秀軍，除其國。

## 中道崩殂

夏六月，秀吉遣使請益兵，公乃檄令光秀將部曲先，身自督大軍於後。至京都，宿本能寺中，衛不足百。

是夜喧囂起，公寤，問隨侍森蘭丸曰：「有亂！是何人也？」蘭丸對曰：「未可知，惟見其幟水藍桔梗！」公曰：「噫！光秀叛矣！」出視之，果光秀也。光秀歷數公罪，公叱曰：「誠腐儒之言也，乃敢反！」光秀乃縱兵焚殿舍，將兵進。公勒侍童廝僕與戰，身挺矛以拒之，殺數人，矛折；復取弓射之，三發而弦絕。環顧，左右皆死。於是捐弓，倚柱而笑曰：「此天誅耳，非戰之罪。且吾首非二三子所宜得也。」因歌敦盛之章，從容入於火殿，俄然自燒殺。世子信忠並京都守將村井貞勝俱死難。平明，光秀索信長骨，雖尺寸亦無所得。及秀吉定京畿，禮葬公於京都。

贊曰：信長公輕規矩，惡經典，周陰謀而生長，故其橫暴自矜。當其夜擊桶狹間時，高歌奮進千騎因卷，名將授首，《敦盛》之章尤在耳者，何其雄也！觀其為政，廢關座而厚民利，故以富關內；觀其為軍，輕弓馬而利火器，故以滅諸侯；觀其為人，暱所親而虐所仇。慷慨於寶貨，慘毒於刑戮。比叡之焚、長島之屠，皆其祚淺之由也。至於辱重臣而猶近之，齊懿之禍，亦自取耳。

## 家屬

*妻
**正室 濃姬
**側室 生駒吉乃

*子
**嫡長 織田信忠
**庶長 織田信正
**次子 織田信雄
**三子 織田信孝 
**四子 羽柴秀勝 
**五子 織田勝長
**六子 織田信秀
**七子 織田信高
**八子 織田信吉
**九子 織田信貞
**十子 織田信好
**幼子 織田長次

*女
**長女 見星院 德姬
**次女 相應院 冬姬
**三女 秀子
**四女 玉泉院 永姬
**五女 報恩院
**六女 三之丸殿
**於振（水野忠胤妻） 
**鶴（中川秀政妻） 
**萬里小路充房妻 
**德大寺實久妻

## 他典
*戰國安土城·織田信長記

## 引據
*《日本史記》·織田信長本紀·廣成子，並授權自由發佈，惟必附名。